Solen står højt på himlen, og det er tørt i Nordjylland. Maj er normalt blandt de tørreste måneder, men alligevel er lige netop den her maj ekstra tør. Og det får Nordjyllands Beredskab til at råbe op. For især én synder kan koste dyrt i de danske haver. Ukrudtsbrænderen. - Det, vi ser, er, at det kan have den yderste konsekvens for borgerne. Det er lige fra en hæk, der brænder, til hele huse, der forsvinder på grund af ukrudtsbrændere, siger Nils Eltzholtz fra Nordjyllands Beredskab. Stigende brandårsag Ingen regn – kombineret med det blæsende vejr, vi har her i Nordjylland – får tørkeindekset til at stige. Og det skaber risiko for brande – noget som Nordjyllands Beredskab i dag advarer imod i en ny kampagne, der skal gøre opmærksom på brandfaren ved netop ukrudtsbrænderen. For ifølge dem er brande, hvor ukrudtsbrænderen er årsagen, steget med 30 procent de seneste to år. - Det er jo et stort problem, det er ting, som kunne undgås, og det ser vi selvfølgelig, at det bliver. Derfor er det også nogle gode råd, som man skal tage med sig, når man bruger ukrudtsbrænderen, siger Nils Eltzholtz. Ifølge en opgørelse fra Beredskabsstyrelsen, som Ritzau har fået, var ukrudtsbrænderen årsagen bag 350 brande i 2021 - og det antal er altså kun steget. Se indslaget med Beredskabsstyrelsen og de fem gode råd her: Manglende regn Man skal generelt være opmærksom, når man bruger ukrudtsbrænderen, men alligevel er der bestemte steder, hvor man skal være ekstra påpasselig. - Det er selvfølgelig de steder, hvor der er andre ting, der kan antænde end det, man gerne vil have fjernet. Det er blandt andet tæt på huse, biler eller tør bevoksning, som ikke skulle være fjernet med ukrudtsbrænderen, siger Nils Eltzholtz. Derfor anbefaler Nordjyllands Beredskab også, at man ruller sin haveslange ud, inden man fyrer op for ukrudtsbrænderen - hvis uheldet skulle være ude. For selvom det regnede meget i tirsdags, så har vi fået utrolig lidt nedbør. Lige godt 14 millimeter for at være helt præcis - og der er heller ikke udsigt til, at der kommer mere de næste mange dage. Men på trods af, at det kan komme til at blive travlt, så ser det ikke ud til, at alarmberedskabet står til at blive sat i gang hos Nordjyllands Beredskab. - Vi er jo beredskabet, så vi er altid klar, vi forbereder os ikke særligt på de ting, der måtte komme. Vi havde for nogle år siden en rigtig tør sommer, hvor vi gjorde os nogle forberedelser ved at have nogle ekstra køretøjer med på forskellige udrykninger, men det er ikke der, hvor vi er nu, siger Nils Eltzholtz.

Referat:
Skal du arbejde lidt i haven i det gode vejr, skal du være forsigtig.